Bulle is o.21-kampioene ná terugvegpogingFoto: Blue Bulls/Facebook Die Blou Bulle is Saterdag as die kampioen van die Suid-Afrikaanse o.21-Rugbykampioenskap aangewys nadat hulle die Westelike Provinsie geklop het. WP het met rustyd met 20-3 voorgeloop in die Toyota-stadion in Bloemfontein. ŉ Skitterende terugvegpoging in die tweede helfte het gesorg dat die Bulle die wedstryd met 33-27 wen. Theo Boshoff het die Bulle vroeg in die wedstryd laat voorloop toe hy die bal deur die pale gestuur het. WP het kort hierna opgevolg met David Coetzer wat twee strafskoppe oorgesit het. Die WP se Shaine Orderson en Vusile Dlepu was egter die enigste spelers wat voor halftyd daarin kon slaag om oor die doellyn te duik. Dlepu het punte vir sy span aangeteken nadat hy aanvanklik die 15de minuut ŉ geel kaart gekry het vir ŉ hoogvat. Die Bulle het egter in die tweede helfte teruggeveg en Stephan Smit het hul eerste drie aangeteken. Die WP het kort hierna hulle tweede geel kaart gekry en Sazi Sandi is van die veld af gestuur. Drie strafdoele teen die WP het die Bulle gehelp om die puntverskil vinnig te verklein. Gershwin Mouton en Carl Els het ook vir die Bulle oor die doellyn geduik en die Bulle het teen die einde van die wedstryd met 33-20 voorgeloop – ook danksy Boshoff se akkurate skopvoet. WP se Gift Dlamini het in die 81ste minuut van die wedstryd oor die doellyn gebars, maar dit was egter reeds te laat. Puntemakers: Bou Bulle 0.21: Drieë: Stephan Smit, Gershwin Mouton, Carl Els. Doelskoppe: Theo Boshoff (3). Strafdoele: Boshoff (3). Skepskop: Boshoff. Westelike Provinsie 0.21: Drieë: Shane Orderson, Vusi Dlepu, Gift Dlamini. Doelskoppe: David Coetzer (3). Strafdoele: Coetzer (2).